PIB Headquarters
কোভিড-১৯ সংক্রান্ত পিআইবি’র প্রাত্যহিক সংবাদ
নয়াদিল্লি, ০৯ জুন, ২০২০
কেন্দ্রীয় স্বাস্থ্য ও পরিবার কল্যাণ মন্ত্রকের কোভিড-১৯ সংক্রান্ত সর্বশেষ তথ্য; কোভিড-১৯ এর সংক্রমণ মোকাবিলায় গৃহীত পদক্ষেপগুলির পর্যালোনায় মন্ত্রী গোষ্ঠী
কেন্দ্রীয় স্বাস্থ্য ও পরিবার কল্যাণ মন্ত্রী ডঃ হর্ষবর্ধনের পৌরহিত্যে উচ্চ স্তরীয় মন্ত্রী গোষ্ঠীর ষোড়শ বৈঠক আজ ভিডিও কনফারেন্সের মাধ্যমে অনুষ্ঠিত হয়। এই বৈঠকে মন্ত্রী গোষ্ঠীকে দেশে কোভিড-১৯ সংক্রমণ মোকাবিলা ও প্রতিরোধে সর্বশেষ গৃহীত ব্যবস্থাগুলি সম্পর্কে অবহিত করা হয়। এছাড়াও, লকডাউনের শিথিলতা, লকডাউনের সময় অর্জিত সাফল্য প্রভৃতি বিষয় নিয়ে অন্যান্য দেশগুলির সঙ্গে ভারতের পরিস্থিতির তুলনামূলক একটি বিবরণও মন্ত্রী গোষ্ঠীর কাছে পেশ করা হয়। এই বিবরণীতে লকডাউনের বিভিন্ন পর্যায়ে অন্যন্য দেশগুলির সঙ্গে ভারতের তুলনা করে বিভিন্ন ক্ষেত্রের খতিয়ান পেশ করা হয়েছে। কোভিড-১৯ সংক্রমণ মোকাবিলায় গৃহীত পদক্ষেপগুলির সঙ্গে কোনও রকম আপোষ না করে সরকারি ও আধা-সরকারি ক্ষেত্রে অর্থনৈতিক কাজকর্ম শুরু করার জন্য স্বাস্থ্য ও পরিবার কল্যাণ মন্ত্রকের পক্ষ থেকে যে আদর্শ কর্মপরিচালন বিধি চালু করা হয়েছে, সে সম্পর্কেও মন্ত্রী গোষ্ঠীকে অবহিত করা হয়।
মন্ত্রী গোষ্ঠীর সভাপতি হিসাবে ডঃ হর্ষ বর্ধন জানান, প্রথম পর্যায়ে আনলকে প্রবেশ করার সঙ্গে সঙ্গে একাধিক নিষেধাজ্ঞা সরল করা হয়েছে। কিছু ক্ষেত্রে বিধিনিষেধ তুলে দেওয়া হয়েছে। তথাপি, কোভিড-১৯ মোকাবিলায় আমাদের আরও অনুশাসন মেনে চলতে হবে। তিনি জোর দিয়ে বলেন, নিষেধাজ্ঞা শিথিল করা হলেও আত্মসন্তুষ্টির কোনও জায়গা নেই। অনেক সরকারি অফিস যেহেতু চালু হয়েছে, সেই প্রেক্ষিতে তিনি দপ্তরগুলির প্রধানদের কোভিড-১৯ এর বিরুদ্ধে সামাজিক সাবধানতার কথা ভুলে না যাবার আবেদন জানান। সেই সঙ্গে, দৈহিক দূরত্ব বজায় রাখা, বারবার হাত ধোওয়া এবং মাস্ক ব্যবহারের মতো বিধিগুলি মেনে চলার কথা তিনি স্মরণ করিয়ে দেন। আরোগ্য সেতু অ্যাপ ডাউনলোড করার বিষয়টি স্মরণ করিয়ে দিয়ে ডঃ হর্ষবর্ধন বলেন, এই অ্যাপ প্রত্যেক ব্যক্তির আক্রান্ত হওয়ার ঝুঁকি নিরূপণে এবং কোভিড-১৯ এর বিরুদ্ধে সুরক্ষা দিতে সাহায্য করবে। দেশে এখনও পর্যন্ত ১২ কোটি ৫৫ লক্ষেরও বেশি মানুষ এই অ্যাপ ডাউনলোড করেছেন।
বৈঠকে মন্ত্রী গোষ্ঠীকে দেশে ক্রমবর্ধমান চিকিৎসা পরিকাঠামোর বিষয়ে অবগত করে জানানো হয়, কোভিড সংক্রান্ত স্বাস্থ্য পরিকাঠামো আরও মজবুত করা হয়েছে। দেশে ৯৫৮টি সুনির্দিষ্ট কোভিড হাসপাতালে আইসোলেশন বেডের সংখ্যা ১ লক্ষ ৬৭ হাজার ৮৩৩। আইসিইউ বেডের সংখ্যা ২১ হাজার ৬১৪ এবং অক্সিজেন সাপোর্টেড বেডের সংখ্যা ৭৩ হাজার ৪৬৯। একইভাবে, ২ হাজার ৩১৩টি নির্দিষ্ট কোভিড স্বাস্থ্য কেন্দ্রে আইসোলেশন বেডের সংখ্যা ১ লক্ষ ৩৩ হাজার ৩৭, আইসিউ বেডের সংখ্যা ১০ হাজার ৭৪৮ এবং অক্সিজেন সাপোর্টেড বেডের সংখ্যা ৪৬ হাজার ৬৩৫। এছাড়াও, ৭ হাজার ৫২৫টি কোভিড কেয়ার সেন্টারে ৭ লক্ষ ১০ হাজার ৬৪২টি বেড রয়েছে। কোভিড আক্রান্ত রোগী শয্যাগুলিতে ভেন্টিলেটরের সংখ্যা ২১ হাজার ৪৯৪। এখনও পর্যন্ত রাজ্য/কেন্দ্রশাসিত/কেন্দ্রীয় প্রতিষ্ঠানগুলিতে ১ কোটি ৮০ লক্ষেরও বেশি এন-৯৫ মাস্ক এবং ১ কোটি ৪ লক্ষেরও বেশি পিপিই কিট সরবরাহ করা হয়েছে। দেশে ৫৫৩টি সরকারি এবং ২৩১টি বেসরকারি নমুনা পরীক্ষাগারে ৪৯ লক্ষেরও বেশি নমুনা পরীক্ষা হয়েছে। গত ২৪ ঘন্টায় ১ লক্ষ ৪১ হাজার ৬৮২টি নমুনা পরীক্ষা করা হয়েছে।
দেশে এখনও পর্যন্ত ১ লক্ষ ২৯ হাজার ২১৪ জন সুস্থ হয়েছেন। গত ২৪ ঘন্টায় আরোগ্য লাভ করেছেন ৪ হাজার ৭৮৫ জন। সুস্থতার হার বেড়ে হয়েছে ৪৮.৪৭ শতাংশ। দেশে এখন নিশ্চিতভাবে করোনায় আক্রান্তের সংখ্যা ১ লক্ষ ২৯ হাজার ৯১৭।
বিস্তারিত বিবরণের জন্য https://pib.gov.in/PressReleseDetail.aspx?PRID=1630445 – এই লিঙ্কে ক্লিক করুন।
কোভিড-১৯ সংক্রমণের ঘটনা সর্বাধিক এমন ৫০টিরও বেশি পুর এলাকায় কেন্দ্রীয় দল মোতায়েন করা হয়েছে
কেন্দ্রীয় স্বাস্থ্য ও পরিবার কল্যাণ মন্ত্রক ১৫টি রাজ্য/কেন্দ্রশাসিত অঞ্চলের ৫০টি জেলা/পুর এলাকায় এখানে কোভিড-১৯ সংক্রমণের ঘটনায় ক্রমাগত বৃদ্ধি লক্ষ্য করা যাচ্ছে, সেখানে উচ্চস্তরীয় মাল্টি ডিসিপ্লিনারি কেন্দ্রীয় দল মোতায়েন করা হয়েছে। এই দলগুলি সংশ্লিষ্ট রাজ্য সরকারগুলিকে কোভিড-১৯ মহামারী সংক্রমণ প্রতিরোধে কারিগরি সহায়তা দেবে। এই ১৫টি রাজ্য ও কেন্দ্রশাসিত অঞ্চলের মধ্যে পশ্চিমবঙ্গের তিনটি জেলা/পুরসভা রয়েছে। মোতায়েন করা কেন্দ্রীয় দলগুলি জেলা ও শহরের মধ্যে সংক্রমণ রুখতে প্রয়োজনীয় ব্যবস্থা গ্রহণের কাজে রাজ্য স্বাস্থ্য দপ্তরগুলিকে সাহায্য করছে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630413 – এই লিঙ্কে ক্লিক করুন।
কোভিড আপৎকালীন ঋণ সহায়তার সুবিধা কেবল অতিক্ষুদ্র, ছোট ও মাঝারি শিল্পোদ্যোগগুলির জন্যই নয়, বরং অন্যান্য সংস্থার ক্ষেত্রেও প্রযোজ্য : অর্থমন্ত্রী
কেন্দ্রীয় অর্থ ও কর্পোরেট বিষয়ক মন্ত্রী শ্রীমতী নির্মলা সীতারমন আজ বলেছেন, কোভিড আপৎকালীন ঋণ সহায়তার সুবিধা কেবল অতিক্ষুদ্র, ছোট ও মাঝারি শিল্পোদ্যোগগুলির জন্যই নয়, বরং সমস্ত সংস্থার ক্ষেত্রেই প্রযোজ্য। বণিকসভা ফিকি-র জাতীয় কার্যনির্বাহী কমিটির সদস্যদের উদ্দেশে ভাষণে শ্রীমতী সীতারমন শিল্প সংস্থাগুলিকে সম্ভাব্য সবরকম সহায়তার আশ্বাস দিয়ে বলেন, ‘আমরা ভারতীয় অর্থ ব্যবস্থা ও বাণিজ্য ক্ষেত্রের পুনরুজ্জীবনে সবরকম সহায়তা দিয়ে অঙ্গীকারবদ্ধ’।নগদ অর্থের যোগান প্রসঙ্গে অর্থমন্ত্রী বলেন, “আমরা অত্যন্ত দক্ষতা ও স্বচ্ছতার সঙ্গে লিক্যুইডি বা নগদ অর্থের যোগান সংক্রান্ত সমস্যাগুলি নিরসন করেছি। অর্থ ব্যবস্থায় অবশ্যই নগদের যোগান থাকা প্রয়োজন। এ সত্ত্বেও নগদের যোগানে যদি কোনও সমস্যা থাকে, আমরা তা খতিয়ে দেখবো”। শ্রীমতী সীতারমন আরও বলেন, সমস্ত সরকারি দপ্তরকে তাঁদের বকেয়া মিটিয়ে দেওয়ার জন্য বলা হয়েছে। এরপরেও যদি কোনও সমস্যা থাকে, সরকার তা খতিয়ে দেখবে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630260 – এই লিঙ্কে ক্লিক করুন।
২০২০-২১ অর্থবর্ষে এমজিএনআরইজিএস – এর আওতায় এ যাবৎ সর্বোচ্চ ১ লক্ষ ১ হাজার ৫০০ কোটি টাকা বরাদ্দ করা হয়েছে; ইতিমধ্যেই ৩১ হাজার ৪৯৩ কোটি টাকা বিভিন্ন রাজ্যকে দেওয়া হয়েছে
মহাত্মা গান্ধী জাতীয় গ্রামীণ কর্মসংস্থান সুনিশ্চিতকরণ কর্মসূচির  আওতায় ২০২০-২১ অর্থবর্ষে ১ লক্ষ ১ হাজার ৫০০ কোটি টাকার সংস্থান করা হয়েছে। জাতীয় স্তরের এই কর্মসূচির আওতায় বিপুল অঙ্কের এই বরাদ্দ এ যাবৎ সর্বোচ্চ। ইতিমধ্যেই ২০২০-২১ অর্থবর্ষে রাজ্য/কেন্দ্রশাসিত অঞ্চলগুলি ৩১ হাজার ৪৯৩ কোটি টাকা দেওয়া হয়েছে, যা চলতি অর্থবর্ষের বাজেট বরাদ্দের ৫০ শতাংশেরও বেশি। এখনও পর্যন্ত ৬০ কোটি ৮০ লক্ষ কর্মদিবস সৃষ্টি হয়েছে এবং ৬ কোটি ৬৯ লক্ষ ব্যক্তি কাজ পেয়েছেন। চলতি বছরের মে মাসে প্রতিদিন ২ কোটি ৫১ লক্ষ ব্যক্তিকে কাজ দেওয়া হয়েছে, যা গত বছরের ঐ মাসের তুলনায় ৭৩ শতাংশ বেশি।
বিস্তারিত বিবরণের জন্য https://pib.gov.in/PressReleseDetail.aspx?PRID=1630332 – এই লিঙ্কে ক্লিক করুন।
ভারতীয় রেল রাজ্যগুলির চাহিদার ভিত্তিতে শ্রমিক স্পেশাল ট্রেন পরিষেবা অব্যাহত রাখবে
এখনও পর্যন্ত ৪ হাজার ৩৪৭টি শ্রমিক স্পেশাল ট্রেন পরিষেবার মাধ্যমে ভারতীয় রেল প্রায় ৬০ লক্ষ ব্যক্তিকে তাঁদের নিজ রাজ্যে পৌঁছে দিয়েছে। গত পয়লা মে থেকে এই ট্রেনগুলি চালানো হচ্ছে। রেলের পক্ষ থেকে জানানো হয়েছে, সংশ্লিষ্ট রাজ্য সরকারগুলির কাছ থেকে পাওয়া অনুরোধের প্রেক্ষিতে ২৪ ঘন্টার মধ্যেই শ্রমিক ট্রেন পরিষেবা দেওয়া হবে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630467 – এই লিঙ্কে ক্লিক করুন।
লকডাউনের সময় ইপিএফও ৩৬ লক্ষ ২ হাজার দাবি-দাওয়া নিষ্পত্তি করেছে
কেন্দ্রীয় শ্রম ও কর্মসংস্থান মন্ত্রকের বিধিবদ্ধ সংস্থা কর্মচারী ভবিষ্যনিধি তহবিল সংগঠন  লকডাউন নিষেধাজ্ঞা সত্ত্বেও এপ্রিল ও মে মাসে সংগঠনের সদস্যদের ৩৬ লক্ষ ২ হাজার দাবি-দাওয়া নিষ্পত্তি করে ১১ হাজার ৫৪০ কোটি টাকা মিটিয়ে দিয়েছে। এর মধ্যে ১৫ লক্ষ ৫৪ হাজার দাবি বাবদ ৪ হাজার ৫৮০ কোটি টাকা মেটানো হয়েছে প্রধানমন্ত্রী গরিব কল্যাণ যোজনা অনুযায়ী।
বিস্তারিত বিবরণের জন্য https://pib.gov.in/PressReleseDetail.aspx?PRID=1630450 – এই লিঙ্কে ক্লিক করুন।
মোটরগাড়ির নথিপত্রের মেয়াদ বাড়িয়ে ৩০শে সেপ্টেম্বর পর্যন্ত করা হয়েছে
কেন্দ্রীয় সড়ক পরিবহণ ও মহাসড়ক মন্ত্রী শ্রী নীতিন গড়করি আজ মোটর গাড়ির নথিপত্রের মেয়াদ আগামী সেপ্টেম্বর মাস পর্যন্ত বাড়ানোর কথা ঘোষণা করেছেন। সেই অনুসারে, মন্ত্রক এই ঘোষণা কার্যকর করার জন্য সমস্ত রাজ্য ও কেন্দ্রশাসিত অঞ্চলগুলিকে নির্দেশ পাঠিয়েছে। রাজ্য ও কেন্দ্রশাসিত অঞ্চলগুলিকে কোভিড-১৯ পরিস্থিতির প্রেক্ষিতে মোটর গাড়ির পার্মিট, বকেয়া মাশুল, পার্মিট পুনর্নবীকরণ বাবদ প্রদেয় কর প্রভৃতি ক্ষেত্রে ছাড় দেওয়ার কথা বিবেচনার জন্য বলা হয়েছে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630455 – এই লিঙ্কে ক্লিক করুন।
এসএমএস – এর মাধ্যমে এনআইএল জিএসটি রিটার্ন দাখিল ব্যবস্থা শুরু
করদাতাদের সুবিধার্থে কেন্দ্রীয় সরকার আজ থেকে এসএমএস – এর মাধ্যমে জিএসটিআর – ৩বি ফর্ম পূরণ করে মাসিক এনআইএল জিএসটি দাখিল ব্যবস্থা শুরু করেছে। নতুন এই ব্যবস্থার ফলে, ২২ লক্ষেরও বেশি নথিভুক্ত করদাতা আয়কর বিভাগের পোর্টালে গিয়ে নিজের অ্যাকাউন্টে লগ ইন করার পরিবর্তে এসএমএস মারফৎ জিএসটি মান্যতাগুলি পালন করতে পারবেন।
বিস্তারিত বিবরণের জন্য https://pib.gov.in/PressReleseDetail.aspx?PRID=1630258 – এই লিঙ্কে ক্লিক করুন।
চিনি ক্ষেত্রের বিভিন্ন বিষয় পর্যালোচনায় শ্রী রামবিলাস পাসোয়ান
কেন্দ্রীয় খাদ্য ও গণবন্টন মন্ত্রী শ্রী রামবিলাস পাসোয়ান খাদ্য ও গণবন্টন দপ্তরের উচ্চ পদস্থ আধিকারিকদের সঙ্গে চিনি ক্ষেত্রের বিভিন্ন সমস্যা পর্যালোচনা করে দেখেছেন। এই বৈঠকে চিনি উৎপাদন, আখ চাষীদের বকেয়া, ইথানল উৎপাদন ও অন্যান্য গুরুত্বপূর্ণ বিষয়ে আলোচনা হয়। শ্রী পাসোয়ান আধিকারিকদের নির্দেশ দিয়ে বলেছেন, আখ চাষীদের বকেয়া মেটাতে প্রয়োজনীয় নীতি-নির্দেশিকা জারি করতে। বৈঠকে শ্রী পাসোয়ানকে জানানো হয়, এ বছর চিনির উৎপাদন পরিমাণ দাঁড়াবে ২ কোটি ৭০ লক্ষ টন। চলতি চিনি মরশুমে চিনি শিল্প সংস্থাগুলিকে সাহায্য করতে সরকার একাধিক পদক্ষেপ নিয়েছে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630318 – এই লিঙ্কে ক্লিক করুন।
রাজ্যগুলি সংশোধিত সহায়ক মূল্যে গৌণ বনজ সামগ্রী সংগ্রহ শুরু করায় আদিবাসী মানুষের আয়ের সম্ভবনা বাড়ছে
কোভিড-১৯ মহামারীর প্রেক্ষিতে দরিদ্র ও প্রান্তিক মানুষের আর্থিক সচ্ছলতার গতি আরও সুগম করতে রাজ্যগুলি ইতিবাচক পদক্ষেপ নিয়েছে। এই পদক্ষেপের অঙ্গ হিসাবে আদিবাসী মানুষের সংগৃহীত গৌন বনজ সামগ্রীগুলি সংশোধিত ন্যূনতম সহায়ক মূল্যে সংগ্রহ শুরু করেছে। আদিবাসী মানুষের স্বার্থে রাষ্ট্রায়ত্ত সংস্থা ট্রাইফেড রাজ্যগুলিকে গৌণ বনজ সামগ্রীর সংশোধিত ন্যূনতম সহায়ক মূল্য কার্যকর করার অনুরোধ জানিয়েছে। সংস্থার পক্ষ থেকে আরও বলা হয়েছে, এর ফলে স্বল্পমেয়াদী ভিত্তিতে আদিবাসী মানুষের আয় বাড়বে এবং জীবন-জীবিকার মানোন্নয়ন ঘটবে। ট্রাইফেডের এই পরামর্শের প্রেক্ষিতে রাজ্যগুলির কাছ থেকে ব্যাপক সাড়া পাওয়া গেছে। ইতিমধ্যেই ১৭টি রাজ্য ৫০ কোটি টাকার গৌন বনজ সামগ্রী সংগ্রহের উদ্যোগ গ্রহণ করেছে। এছাড়াও, ৭টি রাজ্যের বেসরকারি সংস্থাগুলিও ৪০০ কোটি টাকারও বেশি গৌণ বনজ সামগ্রী সংগ্রহ করেছে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630390 – এই লিঙ্কে ক্লিক করুন।
এ বছরের আন্তর্জাতিক যোগ দিবসে কার্টেন রাইজার শীর্ষক অনুষ্ঠান ডিডি নিউজ – এ ১০ই জুন সম্প্রচারিত হবে
মোরারজি দেশাই ন্যাশনাল ইন্সটিটিউট অফ যোগা-র সহযোগিতায় আয়ুষ মন্ত্রক এবারের আন্তর্জাতিক যোগ দিবসের কার্টেন রাইজার হিসাবে আগামী ১০ই জুন ডিডি নিউজ-এ একটি অনুষ্ঠান সম্প্রচার করবে। বিশেষ এই অনুষ্ঠানটি সন্ধ্যা ৭টা থেকে ৮টা পর্যন্ত সম্প্রচারিত হবে। আয়ুষ মন্ত্রকের ফেসবুক পেজেও অনুষ্ঠানটি সরাসরি সম্প্রচারিত হবে। এই অনুষ্ঠান সম্প্রচারের মধ্য দিয়েই এবারের যোগ দিবসের মূল অনুষ্ঠান আয়োজনের ১০ দিন বাকি থাকতেই উল্টো গণনার শুরু হবে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630402 – এই লিঙ্কে ক্লিক করুন।
পিআইবি’র আঞ্চলিক কার্যালয় থেকে প্রাপ্ত তথ্য
• চন্ডীগড় : কেন্দ্রশাসিত অঞ্চলের প্রশাসক বাপুধাম কলোনীর বাসিন্দাদের কলঙ্কিত করার পরিবর্তে সমাজের মূলস্রোতে ফিরে আসার জন্য সবরকম সুবিধা দিতে সাধারণ মানুষের প্রতি আহ্বান জানিয়েছেন। তিনি শ্রম দপ্তরকে বলেছেন, বেসরকারি নিয়োগ কর্তাদের সমস্যার বিষয়গুলি খতিয়ে দেখতে, যাতে বকেয়া মজুরি সময় মতো মেটানো যায় এবং কাজের সুযোগ বাড়ানো যায়।
• পাঞ্জাব : কোভিড-১৯ এর দরুণ শ্রমিক ঘাটতি মোকাবিলায় রাজ্যের কৃষকরা চিরাচরিত পদ্ধতির পরিবর্তে সরাসরি ধান বীজ রোপণের আধুনিক পদ্ধতি গ্রহণে উৎসাহ দেখাচ্ছেন। মোট ধান চাষের এলাকার প্রায় ২৫ শতাংশ জমিতে অত্যাধুনিক এই পদ্ধতিতে বীজ রোপণ করা হবে বলে মনে করা হচ্ছে। অত্যাধুনিক এই প্রযুক্তিকে কাজে লাগিয়ে বীজ রোপণ প্রক্রিয়ায় কৃষকদের উৎসাহিত করতে রাজ্য কৃষি ও কৃষক কল্যাণ দপ্তর ৪০-৫০ শতাংশ ভর্তুকি মূল্যে ৪ হাজার বীজ বপণ যন্ত্র এবং ৮০০টি ধানের চারাগাছ রোপণ যন্ত্র কৃষকদের দেওয়ার সিদ্ধান্ত নিয়েছে।
• হরিয়ানা : রাজ্যের ক্রীড়া মন্ত্রী জানিয়েছেন, নির্দিষ্ট কিছু শর্তাবলী মেনে রাজ্য সরকার ক্রীড়াঙ্গণগুলি খোলার অনুমতি দিয়েছে। অ্যাথলিটদের ব্যক্তিগত ফিটনেস এবং সামাজিক দূরত্ববিধি মেনে চলার ওপর গুরুত্ব দেওয়া হবে। ক্রীড়া মন্ত্রী বলেছেন, কোভিড-১৯ এর ফলে প্রশিক্ষক ও ক্রীড়াবিদদের নিয়মিত অনুশীলনে যে ক্ষতি হয়েছে, তা খুব শীঘ্রই পূরণ হয়ে যাবে। এজন্য রাজ্য সরকারের পক্ষ থেকে সবরকম সহায়তা দেওয়া হবে।
• মহারাষ্ট্র : রাজ্যে গতকাল নতুন করে ২ হাজার ৫৫৩ জন কোভিড-১৯ এ সংক্রামিত হয়েছেন। এর ফলে, আক্রান্তের সংখ্যা বেড়ে হয়েছে ৮৮ হাজার ৫২৮। এর মধ্যে নিশ্চিতভাবে করোনায় আক্রান্ত হয়েছেন ৪৪ হাজার ৩৭৪ জন। মুম্বাই পুর নিগম এলাকায় আক্রান্তের সংখ্যা ৪৯ হাজার ৮৬৩। রাজ্যে সংক্রামিত এলাকার সংখ্যা ৩ হাজার ৫১০।
• গুজরাট : রাজ্যে ১৯টি জেলা থেকে আরও ৪৭৭ জনের সংক্রমণের খবর মেলায় আক্রান্তের সংখ্যা বেড়ে হয়েছে ২০ হাজার ৫৭৪। এর মধ্যে নিশ্চিতভাবে করোনায় আক্রান্ত হয়েছেন ৫ হাজার ৩০৯ জন। মৃত্যু হয়েছে ১ হাজার ২৮০ জনের।
• রাজস্থান : রাজ্যে আজ আরও ১৪৪ জনের করোনায় সংক্রমণের খবর মিলেছে। এর ফলে, আক্রান্তের সংখ্যা দাঁড়িয়েছে ১০ হাজার ৮৭৬। সুস্থ হয়েছেন ৮ হাজার ১১৭ জন। মৃত্যু হয়েছে ২৪৬ জনের। দৈনিক ২৫ হাজার নমুনা পরীক্ষার লক্ষ্যমাত্রা অর্জনে সক্ষম হয়েছে রাজ্য স্বাস্থ্য দপ্তর।রাজ্যে করোনায় সুস্থতার হার বেড়ে হয়েছে ৭৪.৬ শতাংশ।
• মধ্যপ্রদেশ : কোভিড-১৯ এ আরও ২৩৭ জন সংক্রামিত হওয়ায় রাজ্যে আক্রান্তের সংখ্যা বেড়ে হয়েছে ৯ হাজার ৬৩৮। এদের মধ্যে নিশ্চিতভাবে করোনায় আক্রান্ত হয়েছেন ২ হাজার ৬৮৮ জন এবং মৃত্যু হয়েছে ৪১৪ জনের। রাজ্যের ২৭টি জেলা থেকে নতুন করে সংক্রমণের খবর মেলেনি।
• ছত্তিশগড় : রাজ্যে গতকাল আরও ১০৪ জনের সংক্রমণের খবর মেলায় আক্রান্তের সংখ্যা বেড়ে হয়েছে ১ হাজার ১৯৭। নিশ্চিতভাবে করোনায় আক্রান্তের সংখ্যা ৮৮৫। গতকাল পর্যন্ত ৯২ হাজার ৫০০-রও বেশি নমুনা পরীক্ষা করা হয়েছে।
• গোয়া : কোভিড-১৯ এ আরও ৩০ জনের সংক্রমণের খবর মেলায় রাজ্যে আক্রান্তের সংখ্যা বেড়ে হয়েছে ৩৩০। এর মধ্যে নিশ্চিতভাবে করোনায় আক্রান্ত হয়েছেন ২৬৩ জন। এখনও পর্যন্ত ৬৭ জন রোগী আরোগ্য লাভ করেছেন।
• কেরল : লকডাউনের জন্য আড়াই মাসেরও বেশি বন্ধ থাকার পর রাজ্যে শপিং মল, রেস্তোরাঁ ও উপাসনালয়গুলি আজ সকাল থেকে খুলেছে। বিদেশ প্রতিমন্ত্রী শ্রী ভি মুরলীধরণ রাজ্যে মন্দিরগুলি পুনরায় খোলার সিদ্ধান্তের জন্য মুখ্যমন্ত্রী পিনারাই বিজয়নের তীব্র সমালোচনা করেছেন। উপসাগরীয় দেশগুলিতে আরও ৩ জন কেরলবাসীর মৃত্যু হয়েছে। রাজ্যে গতকাল আরও ১ জনের মৃত্যু হয়েছে। এর ফলে, মৃত্যুর সংখ্যা বেড়ে হয়েছে ১৬। নিশ্চিতভাবে করোনায় আক্রান্তের সংখ্যা ১ হাজার ১৭৪।
• তামিলনাডু : মাদুরাইয়ের গভর্নমেন্ট রাজাজী হাসপাতালে কনভালেসেন্ট প্লাজমা পরীক্ষা-নিরীক্ষা শুরু হয়েছে। কোভিড-১৯ পরিস্থিতির প্রেক্ষিতে দশম শ্রেণীর পরীক্ষা বাতিল করা হয়েছে। রাজ্যের স্বাস্থ্য মন্ত্রী জানিয়েছেন, করোনায় সুস্থতার হার ৫৬ শতাংশ। রাজ্যে ৬ জন রোগী ভেন্টিলেটরে রয়েছেন। এদিকে রাজ্যে আক্রান্তের সংখ্যা বেড়ে হয়েছে ৩৩ হাজার ২২৯। নিশ্চিতভাবে করোনায়া আক্রান্ত হয়েছেন ১৫ হাজার ৪১৩ জন। মৃত্যু হয়েছে ২৮৬ জনের। কেবল চেন্নাইয়েই আক্রান্তের সংখ্যা ১১ হাজার ৮১৭।
• কর্ণাটক : রাজ্য স্বাস্থ্য ও পরিবার কল্যাণ দপ্তর আনলক-১ প্রথম পর্যায়ে আন্তঃরাজ্য সফরকারীদের জন্য প্রোটোকল জারি করেছে। দপ্তরের পক্ষ থেকে রেসিডেন্ট ওয়েলফেয়ার অ্যাসোসিয়েশনগুলির জন্য নীতি-নির্দেশিকা জারি করা হয়েছে। রাজ্যে গতকাল করোনায় ৩ জনের মৃত্যু হয়েছে। এদিকে করোনায় আক্রান্তের সংখ্যা বেড়ে হয়েছে ৫ হাজার ৭৬০। নিশ্চিতভাবে করোনায় আক্রান্ত হয়েছেন ৩ হাজার ১৭৫ জন। মৃত্যু হয়েছে ৬৪ জনের।
• অন্ধ্রপ্রদেশ : রাজ্যের মুখ্যমন্ত্রী সরকারি কর্মসূচিগুলির সুযোগ-সুবিধা সময় মতো মানুষের কাছে পৌঁছে দেওয়ার ব্যাপারে আশ্বাস দিয়েছেন। বিনোদন জগতের একটি প্রতিনিধি দল চলচ্চিত্রের দৃশ্যায়ন শুরু করার জন্য শীঘ্রই মুখ্যমন্ত্রীর সঙ্গে বৈঠকে বসবেন। এদিকে রাজ্যে গতকাল পর্যন্ত করোনায় আক্রান্তের সংখ্যা ৩ হাজার ৮৪৩। নিশ্চিতভাবে করোনায় আক্রান্ত হয়েছেন ১ হাজার ৩৮১ জন। মৃত্যু হয়েছে ৭৫ জনের।
• তেলেঙ্গানা : মৃত ব্যক্তিদের করোনা ভাইরাস নমুনা পরীক্ষার ব্যাপারে তেলেঙ্গানা হাইকোর্টের সিদ্ধান্তের বিরুদ্ধে রাজ্য সরকার সুপ্রিম কোর্টে আবেদন জানানোর সিদ্ধান্ত নিয়েছে। কয়েক দিন আগে তেলেঙ্গানা হাইকোর্টে মৃত সকল ব্যক্তির নমুনা পরীক্ষা করার জন্য রাজ্য সরকারকে নির্দেশ জারি করে। রাজ্যে গতকাল পর্যন্ত আক্রান্তের সংখ্যা ৩ হাজার ৭৪২। প্রবাসী ব্যক্তি ও বিদেশ ফেরৎ মিলিয়ে মোট ৪৪৮ জনের নমুনা পরীক্ষায় ভাইরাসের উপস্থিতির প্রমাণ মিলেছে।
CG/BD/SB
(